ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ**

**ՄԹՆՈԼՈՐՏԱՅԻՆ ՕԴԻ ՊԱՀՊԱՆՈՒԹՅԱՆ ՄԱՍԻՆ**

**ԳԼՈՒԽ I**

**ԸՆԴՀԱՆՈՒՐ ԴՐՈՒՅԹՆԵՐ**

Մթնոլորտային օդը շրջակա բնական միջավայրի կենսականորեն կարևոր հիմնական տարրերից է:

Ելնելով ներկա և ապագա սերունդների շահերից Հայաստանի Հանրապետությունը կիրառում է գիտականորեն հիմնավորված միջոցառումներ, որոնց նպատակն է կանխել և վերացնել մթնոլորտային օդի աղտոտումը, դրա վրա մյուս վնասակար ներգործությունները, ինչպես նաև իրականացնել միջազգային համագործակցություն մթնոլորտային օդի պահպանության բնագավառում:

**Հոդված 1. Օրենքի նպատակը**

1.Օրենքի նպատակներն են`

1) կյանքի համար ամենաբարենպաստ մթնոլորտային օդի որակի ապահովումը՝ այն տարբեր ձևերի աղտոտվածությունից (բնական և արհեստական) պաշտպանելու միջոցով,

2) կյանքի համար օպտիմալ մթնոլորտի գազային կազմի, հատկապես դրա թթվածնային ռեսուրսների պահպանումը,

3) օդային միջավայրի օպտիմալ բնական վիճակի պահպանումը՝ ֆիզիկական ներգործությունները կանխելու և սահմանափակելու միջոցով,

4) մթնոլորտի օզոնային շերտի քայքայման, ինչպես նաև եղանակի և կլիմայի, մարդու առողջության, բուսական ու կենդանական աշխարհի վրա բացասաբար ազդող ներգործությունների կանխարգելումը:

**Հոդված 2. Օրենքի խնդիրները**

1.Օրենքի խնդիրներն են՝

1) կյանքի համար բարենպաստ միջավայրի ապահովման, մթնոլորտային օդի վիճակի բարելավման և վերականգնման նպատակով մթնոլորտային օդի պահպանության ոլորտում հասարակական հարաբերությունների կանոնակարգումը,

2) մթնոլորտային օդի վրա վնասակար քիմիական, ֆիզիկական, կենսաբանական և այլ ներգործությունների կանխումը և նվազեցումը,

3) շրջակա միջավայրի վրա մթնոլորտային օդի աղտոտվածության անդառնալի հետևանքների բացառումը,

4) մթնոլորտային օդի վիճակի վերաբերյալ տեղեկատվության լիարժեքության և հասանելիության ապահովումը:

2.Հայաստանի Հանրապետությունում մթնոլորտային օդի պահպանության հարցերը կարգավորվում են սույն Օրենքով, Հայաստանի Հանրապետության միջազգային պայմանագրերով և Հայաստանի Հանրապետության այլ նորմատիվ իրավական ակտերով:

|  |  |
| --- | --- |
| **Հոդված 3.** | **Օրենքում օգտագործվող հիմնական հասկացությունները** |

1.Օրենքում օգտագործվում են հետևյալ հիմնական հասկացությունները.

1. **մթնոլորտ`** Երկիր մոլորակը շրջապատող գազային թաղանթ, որի ստորին սահմանը շփվում է երկրի ջրային և ցամաքային մակերեսին, տարածվում է մինչև մերձերկրային տիեզերական տարածություն և պտտվում Երկրի հետ, որպես ամբողջություն.
2. **մթնոլորտային օդ`** բնական միջավայրի կենսականորեն կարևոր բաղադրամաս, որը մթնոլորտը կազմող գազերի բնական խառնուրդ է և գտնվում է ներքնոլորտում՝ շենքերից ու շինություններից դուրս.
3. **մթնոլորտային օդի պահպանություն՝** պետական և տեղական ինքնակառավարման մարմինների, իրավաբանական և ֆիզիկական անձանց կողմից մթնոլորտային օդի որակի բարելավմանն, ինչպես նաև մարդու առողջության և շրջակա միջավայրի վրա վնասակար ներգործությունը կանխելու, վերացնելու կամ նվազեցնելու նպատակով իրականացվող միջոցառումների համակարգ.

4) **վնասակար ներգործություն`** մթնոլորտային օդն  աղտոտող (վնասակար) նյութերի արտանետումներ և մթնոլորտային օդի վրա վնասակար ֆիզիկական ներգործություն.

5) **աղտոտող (վնասակար) նյութ`** քիմիական կամ կենսաբանական նյութ կամ այդպիսի նյութերի խառնուրդ, որն առկա է մթնոլորտային օդում, և որը որոշակի կոնցենտրացիաների դեպքում վնասակար ազդեցություն է ունենում մարդու առողջության և շրջակա միջավայրի վրա.

6) **մթնոլորտային օդի աղտոտում**` աղտոտող (վնասակար) նյութերի թափանցումը մթնոլորտային օդ կամ այնտեղ նրանց առաջացումը այնպիսի կոնցենտրացիաներով, որոնք գերազանցում են մթնոլորտային օդն աղտոտող նյութերի համար սահմանված սահմանային թույլատրելի կոնցենտրացիաները.

7) **մթնոլորտային օդի անդրսահմանային աղտոտում՝** այլ պետությունների տարածքում գտնվող աղտոտման աղբյուրներից աղտոտող (վնասակար) նյութերի փոխանցման արդյունքում մթնոլորտային օդի աղտոտում.

8) **մթնոլորտային օդի վրա վնասակար ֆիզիկական ներգործություն`** աղմուկի, վիբրացիայի, իոնիզացնող ճառագայթման, ջերմային և այլ ֆիզիկական գործոնների ազդեցություն, որի հետևանքով կարող են փոփոխվել մթնոլորտային օդի ջերմային, էներգետիկական, ալիքային, ռադիոակտիվ և այլ ֆիզիկական հատկություններն` ազդելով մարդու առողջության և շրջակա միջավայրի վրա.

9) **օդերևութաբանական անբարենպաստ պայմաններ`** օդերևութաբանական պայմաններ, որոնք նպաստում են վնասակար նյութերի կուտակմանը մթնոլորտային օդի գետնամերձ շերտում.

10) **արտանետման աղբյուր`** տեխնոլոգիական սարքավորում կամ օբյեկտ, որից աշխատանքի ընթացքում աղտոտող (վնասակար) նյութն արտանետվում (թափանցում) է մթնոլորտային օդ.

11) **արտանետման անշարժ աղբյուր`** որոշակի տարածքում ամրակայված անփոփոխ տարածական դիրքով (կազմակերպված կամ անկազմակերպ) արտանետման աղբյուր.

12) **արտանետման շարժական աղբյուր`**տարածական տեղադիրքը փոփոխող՝ շարժման մեջ գտնվելու ընթացքում արտանետում կատարող աղբյուր.

13) **մթնոլորտային  օդի  մոնիթորինգ (դիտանց)`** մթնոլորտային օդի  վիճակի, նրանում կատարվող բնական երևույթների, աղտոտման և  ֆիզիկական ներգործությունների դիտարկման համակարգ, ինչպես նաև մթնոլորտային օդի վիճակի և աղտոտման գնահատման և կանխատեսման գործընթաց.

14) **մթնոլորտային օդն աղտոտող նյութերի սահմանային թույլատրելի խտություն (կոնցենտրացիա)`** մթնոլորտային օդում առանձին աղտոտող նյութի այն առավելագույն պարունակությունը, որը չգերազանցելու դեպքում այդ նյութը ուղղակիորեն կամ անուղղակիորեն ներգործելիս բացասական ազդեցություն չի գործում մարդու առողջության և բնական ու մարդածին շրջակա միջավայրի վրա` սույն օրենքի իմաստով.

15) **սահմանային թույլատրելի արտանետման նորմատիվ**` յուրաքանչյուր աղտոտման անշարժ աղբյուրի համար սահմանված արտանետման առավելագույն չափաքանակ, որի դեպքում արտանետված աղտոտող (վնասակար) նյութի ցրման արդյունքում (ցրման անբարենպաստ պայմաններում) առաջացրած գետնամերձ խտությունը տվյալ տարածքում տվյալ նյութի ֆոնային խտության հետ միասին չի գերազանցում տվյալ նյութի սահմանային թույլատրելի խտությունը (կոնցենտրացիան):

16) **արտանետման չափաքանակ՝** սույն օրենքի իմաստով՝ աղտոտման անշարժ աղբյուրի համար փաստացի արտանետումների չափով սահմանված արտանետման նորմատիվ

17) **արտանետման թույլտվություն՝** սույն օրենքի իմաստով՝ աղտոտման անշարժ աղբյուրի համար սահմանային թույլատրելի արտանետումների նորմատիվների նախագծի հիման վրա սահմանված արտանետման նորմատիվ,

18) **մթնոլորտային օդի վրա ֆիզիկական վնասակար ներգործության սահմանային թույլատրելի նորմատիվ`**  յուրաքանչյուր աղմուկի, վիբրացիայի, իոնիզացնող ճառագայթման, ջերմային և այլ ֆիզիկական գործոնների աղբյուրների համար սահմանված ազդեցության չափ, որի դեպքում տվյալ և այլ բոլոր աղբյուրներից վնասակար ֆիզիկական ներգործությունը չի հանգեցնի մթնոլորտային օդի վրա ֆիզիկական վնասակար ներգործության սահմանային թույլատրելի մակարդակի գերազանցման.

19) **մթնոլորտային օդի վրա ֆիզիկական վնասակար ներգործությունների սահմանային թույլատրելի մակարդակ`** մթնոլորտային օդի վրա վնասակար ֆիզիկական ներգործության այն առավելագույն մակարդակը, որի դեպքում այդ ներգործությունը բացասական ազդեցություն չի գործում մարդու առողջության և շրջակա միջավայրի վրա.

20) **լավագույն հասանելի տեխնոլոգիա`** գիտատեխնիկական ժամանակակից նվաճումների վրա հիմնված արտադրական տեխնոլոգիական լուծումներ, գործընթացներ և ռեժիմներ, որոնք հաստատել են իրենց գործնական կիրառելիությունը, և որոնց կիրառումը նպաստում է բնական ռեսուրսների խնայողաբար օգտագործմանը, կանխարգելում է, իսկ երբ դա հնարավոր չէ՝ նվազեցնում է շրջակա միջավայրի վրա վնասակար ներգործությունը.

21) **մթնոլորտի և մթնոլորտային երևույթների վրա ակտիվ ներգործություն`**մթնոլորտի բնական վիճակի, եղանակի, դրանում ընթացող պրոցեսների բնական ընթացքը փոփոխելու նպատակով իրականացվող արհեստական ներգործություն, որը կատարվում է համապատասխան համակարգերի, կայանքների, սարքերի, քիմիական ռեագենտների և այլ տեխնիկական միջոցների օգտագործմամբ.

22) **օդի պահանջվող օգտագործում (ՕՊՕ)`** մաքուր օդի այն ծավալը, որն անհրաժեշտ է աղտոտող նյութի արտանետումը մինչև սահմանային թույլատրելի կոնցենտրացիաների մակարդակը նոսրացնելու համար.

23) **աղտոտման աղբյուրների խումբ`** որոշակի տարածքում տեղաբաշխված մեկից ավելի անշարժ աղբյուրներ, որոնցից վնասակար նյութերի արտանետումների վերադրման հետևանքով մթնոլորտի գետնամերձ շերտում ձևավորվում է միասնական աղտոտում.

24) **աղտոտման բարձր պոտենցիալ ունեցող աղտոտման աղբյուր կամ աղբյուրների խումբ՝** աղբյուր (ներ), որոնց արտանետումների առավելագույն նախագծային ցուցանիշների հիման վրա հաշվարկված օդի պահանջվող օգտագործումը մեկ տարում գերազանցում է երկու տրիլիոն (2x1012) խորանարդ մետր չափանիշը կամ վայրկյանում գերազանցում է երկու միլիոն խորանարդ մետր չափանիշը.

25) **աղտոտող (վնասակար)** **նյութերի արտանետումների տեխնիկական նորմատիվներ՝** լավագույն հասանելի տեխնոլոգիաների կիրառման արդյունքում անշարժ և շարժական աղբյուրների, տեխնոլոգիական պրոցեսների և սարքավորումների համար սահմանված արտանետման չափաքանակ, որն անշարժ աղբյուրների համար հաշվարկված է միավոր արտադրանքի, իսկ շարժական աղբյուրների համար՝ շարժիչի հզորության հիման վրա.

26) **աղտոտվածության մակարդակ՝** մթնոլորտային օդում աղտոտող նյութերի պարունակության բացարձակ կամ հարաբերական մեծություն.

27) **աղտոտվածության** **կրիտիկական մակարդակ՝** մթնոլորտային օդում աղտոտող նյութերի պարունակության գիտականորեն հաստատված մակարդակ, որը գերազանցելու դեպքում, անմիջական վնասակար ներգործության կենթարկվեն այնպիսի ընկալիչներ, ինչպիսիք են մարդիկ, բույսերը, էկոհամակարգերը.

28) **կրիտիկական բեռնվածություն՝** մեկ կամ մի քանի աղտոտիչների աղդեցության քանակական գնահատման շեմ, որից ցածր արժեքների դեպքում, շրջակա միջավայրի զգայուն կոնկրետ տարրերի համար չի առաջանա էական վնասակար հետևանքներ.

29) **ֆոնային կոնցենտրացիա*`*** մթնոլորտային օդն աղտոտող նյութի պարունակությունը/կոնցենտրացիան (մգ/մ3), որն ստեղծվում է տվյալ վայրում այդ նյութը արտանետող բոլոր աղբյուրներից` բացառությամբ դիտարկվողի.

30) **ջերմոցային գազեր՝** մթնոլորտի ինչպես բնական, այնպես էլ արհեստական ծագում ունեցող այն գազանման բաղադրիչներն են, որոնք կլանում և վերարտացոլում են ինֆրակարմիր ճառագայթումը.

31) **արտադրական հսկողություն** (ինքնահսկում)**՝** չափագրման և (կամ) հաշվարկային մեթոդների հիման վրա դիտարկումներով կազմակերպության կողմից իր արտադրական պրոցեսի վիճակի, այդ թվում՝ հումքի օգտագործման, դրա ընթացքում առաջացած վնասակար նյութերի որակի ու քանակի, օգտագործվող բնական ռեսուրսների որակի ու քանակի և բնապահպանական օրենսդրության պահանջներին շրջակա միջավայրի վիճակի համապատասխանության գնահատման գործընթաց:

**ԳԼՈՒԽ II**

**ՊԵՏԱԿԱՆ ԿԱՌԱՎԱՐՈՒՄԸ ՄԹՆՈԼՈՐՏԱՅԻՆ ՕԴԻ ՊԱՀՊԱՆՈՒԹՅԱՆ ԲՆԱԳԱՎԱՌՈՒՄ**

**Հոդված 4. Հայաստանի Հանրապետության կառավարության իրավասությունը մթնոլորտային օդի պահպանության բնագավառում**

1.Մթնոլորտային   օդի   պահպանության   բնագավառում Հայաստանի Հանրապետության կառավարության իրավասություններն են

1) մթնոլորտային օդի պահպանության համալիր միջոցառումների ծրագրի հաստատումը,

2) մթնոլորտային օդն աղտոտող նյութերի սահմանային թույլատրելի խտությունների (կոնցենտրացիաների) և ֆիզիկական վնասակար ներգործությունների սահմանային թույլատրելի նորմատիվների սահմանումը,

3) մթնոլորտային օդն աղտոտող նյութերի սահմանային թույլատրելի արտանետումների և ֆիզիկական վնասակար ներգործությունների սահմանային թույլատրելի մակարդակների նորմատիվների մշակման և ընդունման կարգի սահմանումը,

4) մթնոլորտային օդի աղտոտվածության կրիտիկական մակարդակի և կրիտիկական բեռնվածության շեմի սահմանումը,

5) արտանետումների պետական հաշվառման կարգի սահմանումը,

6) աղտոտման բարձր պոտենցիալ ունեցող աղբյուրների ցանկի հաստատումը և ցանկին համապատասխան արտադրության ոլորտների աղտոտող նյութերի արտանետումների տեխնիկական նորմատիվների մշակման կարգի և արտանետումների չափաքանակների սահմանումը,

7) լավագույն հասանելի տեխնոլոգիաների որոշման և դրանց կիրառման կարգի սահմանումը,

8) մթնոլորտային օդի աղտոտվածության մոնիթորինգի (դիտանցի) կարգի սահմանումը,

9) մթնոլորտային օդի որակի գնահատման չափանիշների, աղտոտվածության չափման մեթոդների և ստանդարտացված չափման մեթոդների, ինչպես նաև աղտոտվածության չափման կայանների տեղադիրքերի և քանակների միասնական չափանիշների սահմանումը,

10) մթնոլորտի և մթնոլորտային երևույթների վրա ակտիվ ներգործությունների իրականացման կարգի սահմանումը,

11) Հայաստանի Հանրապետության տարածքում շահագործվող ավտոտրանսպորտային միջոցների արտանետումների սահմանային թույլատրելի մակարդակների սահմանումը, մթնոլորտ արտանետումների կազմի նորմերի և հսկման մեթոդների սահմանումը,

12) մթնոլորտային օդն աղտոտող նյութերի արտանետումների սահմանափակման, ընդհատման կամ արգելման կարգի սահմանումը,

13) վթարային իրադրության հետևանքով և այլ պատճառներով գերնորմատիվային աղտոտվածություն առաջացնող պատճառների և հետևանքների վերացնելու կարգի սահմանումը,

14) օրենքով սահմանված այլ լիազորությունների իրականացումը:

**Հոդված 5. Լիազորված մարմնի իրավասությունները մթնոլորտային օդի պահպանության բնագավառում**

1. Մթնոլորտային օդի պահպանության բնագավառում լիազորված մարմնի իրավասություններն են`

1) մթնոլորտային  օդի  պահպանության  բնագավառում Հայաստանի Հանրապետության պետական քաղաքականության մշակումը,

2) մթնոլորտային օդ վնասակար նյութերի արտանետման համար բնապահպանական հարկի դրույքաչափերի, ինչպես նաև հարկային արտոնությունների վերաբերյալ առաջարկությունների մշակումը

3) մթնոլորտային օդի պահպանության բնագավառում միասնական նորմատիվամեթոդական բազայի ստեղծումը,

4) մթնոլորտային օդն աղտոտող նյութերի սահմանային թույլատրելի խտությունների (կոնցենտրացիաների) վերաբերյալ առաջարկությունների մշակումը,

5) մթնոլորտային օդն աղտոտող նյութերի սահմանային թույլատրելի արտանետումների նորմատիվների մշակման և արտանետումներ կատարելու հայտ ներկայացրաց կազմակերպություններին արտանետման չափաքանակների կամ արտանետման թույլտվությունների տրամադրման կարգի մշակումը,

6) արտանետումներ կատարելու հայտ ներկայացրած կազմակերպություններին արտանետման չափաքանակների կամ արտանետման թույլտվությունների տրամադրումը,

7) մթնոլորտային օդի աղտոտվածության կրիտիկական մակարդակի և կրիտիկական բեռնվածության շեմի վերաբերյալ առաջարկությունների մշակումը ,

8) մթնոլորտային օդն աղտոտող նյութերի և ջերմոցային գազերի արտանետումների պետական հաշվառման կարգի վերաբերյալ առաջարկությունների մշակումը,

9) մթնոլորտային օդն աղտոտող նյութերի և ջերմոցային գազերի արտանետումների պետական հաշվառումը,

10) մթնոլորտային օդի վիճակի մոնիթորինգի (դիտանցի) կազմակերպումը և իրականացումը,

11) մթնոլորտային օդի որակի գնահատման չափանիշների,աղտոտվածության չափման և ստանդարտացված չափման մեթոդների, ինչպես նաև աղտոտվածության չափման կայանքների տեղադիրքերի և քանակների միասնական չափանիշների վերաբերյալ առաջարկությունների մշակումը,

12) «լավագույն հասանելի տեխնոլոգիաների» կիրառման կոնկրետ բնագավառների համար այն տեխնոլոգիական պրոցեսների, սարքավորումների, տեխնիկական հնարքների և մեթոդների որոշումը, որոնք կարող են կիրառվել որպես «լավագույն հասանելի»,

13) ոչ ուշ, քան տասը տարին մեկ անգամ, որպես «լավագույն հասանելի» որոշված տեխնոլոգիաների վերանայումը,

14) «լավագույն հասանելի տեխնոլոգիաների» կիրառման տարածքների, ժամանակացույցի և տնտեսական օբյեկտների որոշումը,

15) «լավագույն հասանելի տեխնոլոգիաների» հիման վրա մշակված արտանետումների տեխնիկական նորմատիվների չափաքանակների վերաբերյալ առաջարկությունների մշակումը,

16) իր իրավասությունների սահմաններում միջազգային համագործակցության իրականացումը,

17) օրենքով սահմանված այլ լիազորությունների իրականացումը:

**Հոդված 6. Տարածքային կառավարման պետական մարմինների** **իրավասությունները մթնոլորտային օդի պահպանության բնագավառում**

1. Մթնոլորտային  օդի  պահպանության  բնագավառում տարածքային կառավարման պետական մարմինների իրավասություններն են`

1) մարզերում մթնոլորտային օդի պահպանության բնագավառում Հայաստանի Հանրապետության պետական քաղաքականության իրականացման ապահովումը,

2) մարզերի բնապահպանական ծրագրերի կազմում  մթնոլորտային  օդի պահպանության միջոցառումների մշակումը և իրականացման ապահովումը,

3) մարզերի այն համայնքներում, որոնք գտնվում են մթնոլորտային օդն աղտոտող վնասակար նյութերի արտանետումների ազդեցության տիրույթում՝ միջհամայնքային համագործակցության կազմակերպումը,

4) օդերևութաբանական անբարենպաստ իրավիճակով պայմանավորված մարդու կյանքի ու առողջության սպառնալիքների վերացմանն ուղղված միջոցառումների իրականացումը,

5) իր իրավասությունների շրջանակներում մթնոլորտային օդի պահպանությանն ուղղված միջոցառումների իրականացման համակարգումը մարզերում,

6) մարզերի բնակչությանը մթնոլորտային օդի վիճակի և աղտոտվածության մասին տեղեկատվության տրամադրումը,

7) օրենքով սահմանված այլ լիազորությունների իրականացումը:

**Հոդված 7. Հասարակական կազմակերպությունների և քաղաքացիների մասնակցությունը մթնոլորտային օդի պահպանության միջոցառումների իրականացմանը**

1.Հասարակական կազմակերպությունները Հայաստանի Հանրապետության օրենսդրությանը և իրենց կանոնադրություններին համապատասխան իրավունք ունեն մասնակցելու մթնոլորտային օդի պահպանության միջոցառումների իրականացմանը:

**ԳԼՈՒԽ III**

**ՄԹՆՈԼՈՐՏԱՅԻՆ ՕԴԻ ՊԱՀՊԱՆՈՒԹՅԱՆ ԲՆԱԳԱՎԱՌՈՒՄ ԳՈՐԾՈՒՆԵՈՒԹՅԱՆ ԿԱԶՄԱԿԵՐՊՈՒՄԸ**

**Հոդված 8. Մթնոլորտային օդի պահպանության ծրագրերը և միջոցառումները**

1. Մթնոլորտային օդն աղտոտող (վնասակար) նյութերի արտանետման, ինչպես նաև մթնոլորտի վրա վնասակար ֆիզիկական ներգործության աղբյուրներ ունեցող իրավաբանական անձիք՝ տարածքային կառավարման լիազոր մարմնի հետ համաձայնեցված, մշակում և իրականացնում են մթնոլորտային օդի պահպանությանն ուղղված միջոցառումներ:

2. Լիազոր մարմինը՝ տարածքային կառավարման պետական մարմինների հետ համատեղ, հաշվի առնելով արտանետումների նվազեցմանն ուղղված միջոցառումները, մթնոլորտային օդի աղտոտվածության մոնիթորինգի տվյալները, վնասակար նյութերի արտանետումների հսկողության և ցրման հաշվարկների արդյունքները, մշակում են մթնոլորտային օդի պահպանությանն ուղղված նպատակային պետական և տեղական ծրագրեր: Մթնոլորտային օդի պահպանությանն ուղղված ծրագրերը չպետք է հանգեցնեն շրջակա միջավայրի այլ տարրերի աղտոտվածությանը:

3. Մթնոլորտային օդի պահպանության ծրագրերի նախագծերը ենթակա են հանրության ծանուցմանն ու քննարկմանը:

**Հոդված 9. Մթնոլորտային օդի պահպանությանն ուղղված ծրագրերի ֆինանսավորումը**

1. Մթնոլորտային օդի պահպանությանն ուղղված ծրագրերի ու միջոցառումների ֆինանսավորումն իրականացվում է Հայաստանի Հանրապետության օրենսդրության համաձայն:

**ԳԼՈՒԽ IV**

**ՄԹՆՈԼՈՐՏԱՅԻՆ ՕԴԻ ՎԻՃԱԿԻ ԳՆԱՀԱՏՈՒՄԸ**

**Հոդված 10. Մթնոլորտային օդի որակի և մթնոլորտային օդի վրա վնասակար ֆիզիկական ներգործության նորմատիվները**

1. Մարդկանց, բույսերի և կենդանիների, բնության հատուկ պահպանվող տարածքների և օբյեկտների վրա քիմիական, ֆիզիկական և կենսաբանական ազդեցության գործոնների անվտանգության կամ անվնասության չափանիշների որոշման, ինչպես նաև մթնոլորտային օդի վիճակի գնահատման նպատակով, սահմանվում են մթնոլորտային օդի որակի և ֆիզիկական վնասակար ներգործության սահմանային թույլատրելի մակարդակների առողջապահական և բնապահպանական նորմատիվների չափանիշներ:
2. Մթնոլորտային օդի որակի գնահատման չափանիշներն են՝ մթնոլորտային օդն աղտոտող նյութերի սահմանային թույլատրելի կոնցենտրացիան, մթնոլորտային օդի վրա վնասակար ֆիզիկական ներգործությունների սահմանային թույլատրելի մակարդակը, մթնոլորտային օդի աղտոտվածության կրիտիկական մակարդակը, մթնոլորտային օդի կրիտիկական բեռնվածությունը**:**
3. Մթնոլորտային օդի որակի գնահատման չափանիշները միասնական են Հայաստանի Հանրապետության ողջ տարածքի համար: Անհրաժեշտության դեպքում առանձին տարածքների համար կարող են սահմանվել առավել խիստ նորմատիվներ:
4. Մթնոլորտային օդի որակի գնահատումն իրականացվում է ստանդարտացված չափման մեթոդներով, ինչպես նաև աղտոտվածության չափման կայանքների տեղադիրքերի և քանակների միասնական չափանիշներով:
5. Մթնոլորտային օդի որակի և վնասակար ֆիզիկական ներգործության սահմանային թույլատրելի մակարդակների գնահատման առողջապահական և բնապահպանական չափանիշները սահմանվում և վերանայվում են Հայաստանի Հանրապետության կառավարության սահմանված կարգով:

**ԳԼՈՒԽ V**

**ՄԹՆՈԼՈՐՏԱՅԻՆ ՕԴԻ ՎՐԱ ՎՆԱՍԱԿԱՐ ՆԵՐԳՈՐԾՈՒԹՅՈՒՆՆԵՐԻ ՍԱՀՄԱՆԱՓԱԿՈՒՄԸ**

**Հոդված 11. Մթնոլորտային օդ արտանետումների չափաքանակները և մթնոլորտային օդի վրա վնասակար ֆիզիկական ներգործության մակարդակները**

1. Մթնոլորտային օդն աղտոտող նյութերի արտանետումների պետական

կարգավորման նպատակով սահմանվում են՝

1. աղտոտող նյութերի սահմանային թույլատրելի արտանետումների նորմատիվների չափաքանակներ,
2. աղտոտող նյութերի արտանետումների տեխնիկական նորմատիվներ:
3. Աղտոտող նյութերի սահմանային թույլատրելի արտանետումների նորմատիվների չափաքանակները սահմանվում են պետական հաշվառման ենթակա կազմակերպությունների համար:
4. Պետական հաշվառման ենթակա են այն կազմակերպությունները, որոնց գործունեության արդյունքում առաջացող աղտոտող նյութերի արտանետումների առավելագույն նախագծային ցուցանիշների հիման վրա հաշվարկված «օդի պահանջվող օգտագործումը» (այսուհետ՝ ՕՊՕ) տարեկան կտրվածքով գերազանցում է երկու հարյուր միլիոն խորանարդ մետր չափանիշը:
5. Այն կազմակերպությունների համար, որոնց ՕՊՕ-ն տարեկան կտրվածքով կազմում է երկու հարյուր միլիոնից մինչև երկու միլիարդ խորանարդ մետր, սահմանային թույլատրելի արտանետումների նորմատիվների չափաքանակներ են հանդիսանում դրանց գործունեության արդյունքում առաջացած փաստացի արտանետումները՝ արտանետման չափաքանակներ:
6. Այն կազմակերպությունների համար, որոնց ՕՊՕ-ն մեկ տարում գերազանցում է երկու միլիարդ խորանարդ մետր չափանիշը կամ վայրկյանում գերազանցում է երկու հազար խորանարդ մետր չափանիշն՝ սահմանային թույլատրելի արտանետումների նորմատիվները որոշվում են սահմանային թույլատրելի արտանետումների նորմատիվների նախագծերի հիման վրա: Այդպիսի կազմակերպություններին սահմանված կարգով լիազոր մարմնի կողմից տրվում է արտանետման թույլտվություններ: Արտանետման թույլտվություններով սահմանվում են սահմանային թույլատրելի արտանետումների նորմատիվները և դրանց ապահովելու պայմանները:

3. Արտանետման թույլտվությունների բացակայության կամ սահմանված պայմանների խախտման դեպքում արտանետումներ առաջացնող գործունեությունները կարող են սահմանափակվել, կասեցվել կամ դադարեցվել:

4. Մթնոլորտային օդն աղտոտող նյութերի սահմանային թույլատրելի արտանետումների նորմատիվները սահմանվում են այնպես, որ արտանետված աղտոտող (վնասակար) նյութի ցրման արդյունքում (ցրման անբարենպաստ պայմաններում) առաջացած գետնամերձ խտությունը տվյալ տարածքում տվյալ նյութի ֆոնային խտության հետ միասին չգերազանցի տվյալ նյութի սահմանային թույլատրելի խտությունը (կոնցենտրացիան):

5.Աղտոտող նյութերի արտանետումների տեխնիկական նորմատիվները

սահմանվում են աղտոտման բարձր պոտենցիալ ունեցող աղտոտման աղբյուրի կամ աղբյուրների խմբի համար, ինչպես նաև մթնոլորտային օդն աղտոտող աղբյուր հանդիսացող տրանսպորտային կամ այլ փոխադրամիջոցների և սարքավորումների համար:

6. Մթնոլորտային օդի վրա վնասակար ֆիզիկական ներգործության պետական կարգավորման նպատակով սահմանվում են վնասակար ֆիզիկական ներգործության սահմանային թույլատրելի մակարդակներ: Մթնոլորտային օդի վրա սահմանային թույլատրելի ֆիզիկական վնասակար ներգործությունների մակարդակները սահմանվում են այնպես, որ, հաշվի առնելով տվյալ տարածաշրջանի զարգացման հեռանկարները, դրանք չհանգեցնեն մթնոլորտային օդում ֆիզիկական վնասակար ներգործությունների սահմանային թույլատրելի մակարդակների գերազանցմանը:

7. Մթնոլորտային օդ արտանետումների չափաքանակները և մթնոլորտային օդի վրա վնասակար ֆիզիկական ներգործության մակարդակներն, ինչպես նաև նրանց որոշման մեթոդները վերանայվում և կատարելագործվում են գիտության զարգացման և միջազգային ստանդարտներին համաձայն:

**Հոդված 12. Մթնոլորտային օդի պահպանությանն ուղղված պահանջները կազմակերպությունների, կառույցների և այլ օբյեկտների տեղաբաշխման, նախագծման, կառուցման և գործարկման ընթացքում**

1. Նոր և վերակառուցված կազմակերպությունների, կառույցների և այլ օբյեկտների տեղաբաշխման, նախագծման, կառուցման և գործարկման, գոյություն ունեցող տեխնոլոգիական գործընթացների և սարքավորումների կատարելագործման ու նորերի ներդրման դեպքում անհրաժեշտ է ապահովել մթնոլորտային օդի վիճակի վրա վնասակար ներգործության նորմատիվների պահպանումը: Ընդ որում, պետք է նախատեսվեն վնասակար նյութերի և արտանետումների որսումը, օգտահանումը, վնասազերծումը կամ մթնոլորտային օդն աղտոտող նյութերի արտանետման ըստ հնարավորության առավելագույն նվազեցումը, մթնոլորտային օդի պահպանության մյուս պահանջների կատարումը, ելնելով այն բանից, որ նախագծվող, գործող և ապագայում կառուցվող կազմակերպությունների, կառույցների և այլ օբյեկտների արտանետումներն, ինչպես նաև ֆիզիկական վնասակար ներգործությունները միասին չհանգեցնեն մթնոլորտային օդն աղտոտող նյութերի սահմանային թույլատրելի կոնցենտրացիաների (խտությունների) նորմատիվների և մթնոլորտային օդի վրա ֆիզիկական վնասակար ներգործությունների սահմանային թույլատրելի նորմատիվների գերազանցմանը:

2. Հայաստանի Հանրապետության տարածքում կառուցվող (վերակառուցվող, քանդվող) օբյեկտների շինարարության ընթացքում փոշու արտանետումների՝ շինարարական հրապարակից դուրս տարածվելը կանխարգելելու նպատակով շինարարություն, ինչպես նաև փոշու արտանետման հետ կապված աշխատանքներ իրականացնող կազմակերպությունները և քաղաքացիները դրանք իրականացնելու ընթացքում պարտավոր են`

1) պարսպապատել շինարարական հրապարակները, իսկ ներքուստ և արտաքուստ վերանորոգվող շենքերը և շինությունները ծածկել շինարարությանը համապատասխան բարձրության անթափանց թաղանթով.

2) շինարարական հրապարակից դուրս եկող ավտոմեքենաների անվադողերը լվանալ.

3) ավազը, ցեմենտը, գաջը, խիճը, հողային և այլ լեռնային զանգվածները, սորուն նյութերը, ինչպես նաև շինարարական աղբը տեղափոխել փոշու համար անթափանց ծածկոցներ ունեցող մեքենաներով.

4) օդի դրական ջերմաստիճանի դեպքում շինարարական հրապարակը` բացառությամբ վերանորոգվող և վերակառուցվող փողոցների, օրվա ընթացքում պարբերաբար ջրել` բացառելով կեղտաջրերի թափանցումը շինարարական հրապարակի սահմաններից դուրս.

5) հղկման աշխատանքներ իրականացնելիս օգտագործել փոշու արտանետումը բացառող սարքեր և տեխնոլոգիաներ.

6) սորուն նյութերը (ավազ, գաջ, ցեմենտ) պահեստավորել փակ տարածքներում կամ ծածկել անթափանց թաղանթներով.

7) շինարարական աղբը տեղափոխել դրանց հեռացման համար հատուկ հատկացված վայրեր և հատուկ սահմանված երթուղով:

3.Արգելվում է այրել խոզանները, բուսական մնացորդներով ու չորացած բուսականությամբ տարածքները, արոտավայրերի ու խոտհարքների բուսականությունը գյուղատնտեսական, անտառամերձ, անտառային ու բնության հատուկ պահպանվող տարածքների հողերում:

4. Արգելվում է կենցաղային և արտադրական աղբն, ինչպես նաև թափոններն այրել բնական միջավայրում, բնակավայրերում, նրանց շրջակայքում ու դրանց այրման համար չնախատեսված կաթսայատներում, վառարաններում և այլ սարքերում:

5. Բնակելի տարածքներում մթնոլորտային օդի պահպանության նպատակով մթնոլորտային օդի վիճակի վրա ներգործող նոր կազմակերպությունների, կառույցների և այլ օբյեկտների տեղի ընտրության, գործող կազմակերպությունների, կառույցների և այլ օբյեկտների վերակառուցման կամ ընդլայնման դեպքում սահմանվում են սանիտարապաշտպանական գոտիներ, որոնց սահմանները որոշվում են աղտոտող նյութերի արտանետումների ցրման հաշվարկների և կազմակերպության վտանգավորության դասային աստիճանների հիման վրա:

6. Մթնոլորտային օդի վիճակի վրա ներգործող տնտեսական կամ այլ գործունեություն իրականացնող օբյեկտների կառուցման նախագծերում պետք է նախատեսվեն աղտոտող (վնասակար) նյութերի արտանետումների նվազեցմանը և վնասազերծմանն ուղղված միջոցառումներ:

7. Նոր կամ վերակառուցված տնտեսական կամ այլ գործունեություն իրականացնող օբյեկտների գործարկման ընթացքում աղտոտող (վնասակար) նյութերի արտանետումները չպետք է գերազանցեն դրանց համար սահմանված տեխնիկական և սահմանային թույլատրելի նորմատիվները, ինչպես նաև ֆիզիկական վնասակար ազդեցության սահմանային թույլատրելի մակարդակները:

8. Արգելվում է մթնոլորտային օդի պահպանությանն ուղղված պահանջներով նախատեսված միջոցառումների կամ դրանց հսկման միջոցների բացակայության դեպքում տնտեսական և այլ գործունեություն իրականացնող օբյեկտների տեղադրումը և (կամ) շահագործումը:

9. Արգելվում է տնտեսական կամ այլ գործունեության իրականացումը, ինչպես նաև նման գործունեություն իրականացնող օբյեկտների նախագծումն ու կառուցումը, եթե դա կարող է հանգեցնել կլիմայի փոփոխությանն, օզոնային շերտի քայքայմանը, մարդու առողջության վատթարացմանը, բույսերի և կենդանիների գենետիկ ֆոնդի ոչնչացմանը, մարդու և շրջակա բնական միջավայրի համար անդառնալի հետևանքներին: Սույն մասով նշված հետևանքների հավանականությունը հաստատվում է փորձաքննությամբ:

**Հոդված 13. Մթնոլորտային օդի վրա վնասակար ներգործության կարգավորումը տրանսպորտային և այլ փոխադրամիջոցների արտադրության կամ շահագործման ընթացքում**

1. Արգելվում են տրանսպորտային և այլ փոխադրամիջոցների արտադրությունն ու շահագործումը, եթե դրանց արտանետումներում վնասակար նյութերի պարունակությունը գերազանցում է սահմանված չափաքանակները:
2. Տրանսպորտային և այլ փոխադրամիջոցները, որոնց արտանետումները կարող են վնասակար ազդեցություն ունենալ մթնոլորտային օդի վրա, ենթակա են պարբերաբար ստուգման:

**Հոդված 14. Աղտոտող (վնասակար) նյութերի արտանետումների կարգավորումն արտադրական և կենցաղային թափոնների տեղադրման, պահեստավորման և այրման ընթացքում**

1. Արգելվում է մթնոլորտային օդն աղտոտող արտանետման աղբյուր հանդիսացող արտադրական կամ կենցաղային թափոնների, այդ թվում նաև գարշահոտ նյութերի տեղադրումը դրա համար չնախատեսված տարածքներում, ինչպես նաև այդպիսի թափոնների այրումը դրա համար չնախատեսված հատուկ սարքավորումներում:

2. Մթնոլորտային օդն աղտոտող արտադրական կամ կենցաղային թափոնների աղբյուրներ ունեցող իրավաբանական անձիք պարտավոր են ապահովել այդպիսի թափոնների ժամանակին արտահանումը հատուկ նախատեսված վայրերում պահեստավորման կամ թաղման համար, ինչպես նաև թափոնները որպես հումք օգտագործող տնտեսական կամ այլ գործունեություն իրականացնող այլ օբյեկտներ:

3. Մթնոլորտային օդն աղտոտող արտանետման աղբյուր հանդիսացող արտադրական կամ կենցաղային թափոնների տեղադրման տարածքները համաձայնեցվում են մթնոլորտային օդի պահպանության բնագավառում լիազոր և տեղական ինքնակառավարման մարմինների հետ:

**Հոդված 15. Մթնոլորտային օդի անդրսահմանային աղտոտվածությունը**

Հայաստանի Հանրապետության կառավարությունն ապահովում է մթնոլորտային օդի անդրսահմանային աղտոտումը կանխարգելող, ինչպես նաև միջազգային պայմանագրերով սահմանված մթնոլորտային օդի պահպանությանն ուղղված այլ միջոցառումների իրականացումը:

**ԳԼՈՒԽ VI**

**ՄԹՆՈԼՈՐՏԱՅԻՆ ՕԴԻ ՎՐԱ ՎՆԱՍԱԿԱՐ ՆԵՐԳՈՐԾՈՒԹՅՈՒՆՆԵՐԻ և ԴՐԱՆՑ ԱՂԲՅՈՒՐՆԵՐԻ ՊԵՏԱԿԱՆ ՀԱՇՎԱՌՈՒՄԸ**

**Հոդված 16. Մթնոլորտային օդի վրա վնասակար ներգործությունների և դրանց աղբյուրների պետական հաշվառումը**

1.Մթնոլորտային օդն աղտոտող (վնասակար) նյութերի և ջերմոցային գազերի արտանետումների և մթնոլորտային օդի վրա վնասակար ֆիզիկական ներգործությունների աղբյուրներ ունեցող իրավաբանական անձիք, ինչպես նաև մթնոլորտային օդն աղտոտող (վնասակար) նյութերի և ջերմոցային գազերի արտանետումների քանակությունները և բաղադրությունը, մթնոլորտային օդի վրա վնասակար ֆիզիկական ներգործության տեսակները և չափերը ենթակա են պետական հաշվառման՝ Հայաստանի Հանրապետության կառավարության սահմանված կարգով:

**ԳԼՈՒԽ VII**

**ՄԹՆՈԼՈՐՏԱՅԻՆ ՕԴԻ ՊԱՀՊԱՆՈՒԹՅԱՆ ՆԿԱՏՄԱՄԲ ՀՍԿՈՂՈՒԹՅՈՒՆԸ և ՎԵՐԱՀՍԿՈՂՈՒԹՅՈՒՆԸ**

**Հոդված 17. Մթնոլորտային օդի մոնիթորինգ**

1. Մթնոլորտային օդի աղտոտման վերահսկման, համապարփակ գնահատման և մթնոլորտային օդի վիճակի կանխատեսման, ինչպես նաև հանրությանը մթնոլորտային օդի աղտոտման վերաբերյալ ընթացիկ և հրատապ տեղեկատվության տրամադրման նպատակով կազմակերպվում և իրականացվում է մթնոլորտային օդի մոնիթորինգ:

2. Մթնոլորտային օդի պետական մոնիթորինգը հանդիսանում է շրջակա միջավայրի պետական մոնիթորինգի բաղկացուցիչ մաս և իրականացվում է Հայաստանի Հանրապետության կառավարության սահմանված կարգով:

**Հոդված 18. Մթնոլորտային օդի պահպանության վերահսկողությունը**

1. Մթնոլորտային օդի պահպանության պետական վերահսկողության խնդիրներն են.

1)մթնոլորտային օդն աղտոտող (վնասակար) նյութերի արտանետման և մթնոլորտային օդի վրա վնասակար ֆիզիկական ներգործության սահմանված պայմանների պահպանումը,

2)մթնոլորտային օդի պահպանությանն ուղղված ստանդարտների, նորմատիվների, կանոնների և այլ պահանջների, ինչպես նաև մթնոլորտային օդի պահպանության արտադրական հսկողության պահանջների պահպանումը,

3)մթնոլորտային օդի պահպանությանն ուղղված պետական նպատակային ծրագրերի և միջոցառումների իրականացումը:

4)Օրենքով և այլ իրավական ակտերով սահմանված մթնոլորտային օդի պահպանության պահանջների կատարման ապահովումը:

2. Մթնոլորտային օդի պահպանության վերահսկողությունն իրականացվում է բնապահպանության ոլորտում վերահսկողություն իրականացնող տեսչական մարմնի կողմից:

**Հոդված 19. Մթնոլորտային օդի պահպանության արտադրական հսկողությունը**

1. Մթնոլորտային օդի վրա քիմիական, կենսաբանական և ֆիզիկական ներգործության աղբյուրներ ունեցող իրավաբանական անձիք իրականացնում են մթնոլորտային օդի պահպանության արտադրական հսկողություն՝ մթնոլորտային օդի պահպանության արտադրական հսկողություն իրականացնելու համար պատասխանատուներ նշանակելու կամ բնապահպանական ծառայություն կազմակերպելու միջոցով:

2. Մթնոլորտային օդի պահպանության արտադրական հսկողություն իրականացնող պատասխանատուների, բնապահպանական ծառայության կազմակերպման, ինչպես նաև մթնոլորտային օդի պահպանության արտադրական հսկողության արդյունքների վերաբերյալ տեղեկատվությունը ներկայացվում է մթնոլորտային օդի պահպանության բնագավառում լիազոր տեղական ինքնակառավարման մարմիններին:

**ԳԼՈՒԽ VIII**

**ՄԹՆՈԼՈՐՏԱՅԻՆ ՕԴԻ ՊԱՀՊԱՆՈՒԹՅԱՆ ԲՆԱԳԱՎԱՌՈՒՄ ՔԱՂԱՔԱՑԻՆԵՐԻ, ԻՐԱՎԱԲԱՆԱԿԱՆ ԱՆՁԱՆՑ և ՀԱՍԱՐԱԿԱԿԱՆ ԿԱԶՄԱԿԵՐՊՈՒԹՅՈՒՆՆԵՐԻ ԻՐԱՎՈՒՆՔՆԵՐՆ ՈՒ ՊԱՐՏԱԿԱՆՈՒԹՅՈՒՆՆԵՐԸ**

**Հոդված 20. Մթնոլորտային օդի պահպանության բնագավառում քաղաքացիների, իրավաբանական անձանց և հասարակական կազմակերպությունների իրավունքները**

1. Քաղաքացիներն, իրավաբանական անձիք և հասարակական կազմակերպություններն իրավունք ունեն.

1) տեղեկատվություն ունենալ մթնոլորտային օդի վիճակի, աղտոտման, ինչպես նաև մթնոլորտային օդի աղտոտման և վնասակար ֆիզիկական ներգործության աբյուրների մասին,

2) մասնակցել մթնոլորտային օդի պահպանությանն ուղղված միջոցառումներին, ինչպես նաև ֆինանսավորելու դրանք,

3) մասնակցել նախատեսվող տնտեսական կամ այլ գործունեության քննարկումներին, եթե դրանք կարող են վնասակար ազդեցություն ունենալ մթնոլորտային օդի որակի վրա,

4) քննարկել մթնոլորտային օդի պահպանությանն ուղղված ծրագրերը և առաջարկություններ ներկայացնել դրանց բարելավման համար:

2. Քաղաքացիները և հասարակական կազմակերպություններն իրավունք ունեն մթնոլորտային օդի աղտոտման հետևանքով մարդու առողջությանը, նրա ունեցվածքին հասցված վնասի համար հատուցման հայց ներկայացնել:

3. Հասարակական կազմակերպությունների ներկայացուցիչները մուտքի իրավունք ունեն մթնոլորտային օդն աղտոտող կամ մթնոլորտային օդի վրա վնասակար ֆիզիկական ներգործություն ունեցող աղբյուրներ ունեցող տնտեսական կամ այլ գործունեություն իրականացնող օբյեկտների տարածքները՝ այդ տարածքների նկատմամբ իրավունքներ ունեցող անձանց համաձայնությամբ:

**Հոդված 21. Մթնոլորտային օդն աղտոտող (վնասակար) նյութերի անշարժ և շարժական աղբյուրներ ունեցող քաղաքացիների և իրավաբանական անձանց պարտականությունները**

1. Մթնոլորտային օդն աղտոտող (վնասակար) նյութեր արտանետող անշարժ աղտոտման աղբյուրներ ունեցող իրավաբանական անձիք պարտավոր են.

1) ապահովել մթնոլորտային օդն աղտոտող (վնասակար) նյութերի արտանետումների գույքագրումն, ինչպես նաև սահմանային թույլատրելի արտանետումների նորմատիվների մշակումը,

2) մթնոլորտային օդի աղտոտման նվազեցման նպատակով ներդնել անթափոն կամ սակավաթափոն տեխնոլոգիաներ,

3) պլանավորել և իրականացնել աղտոտող (վնասակար) նյութերի արտանետումների որսումը, վերամշակումը, վնասազերծումն, ինչպես նաև այդ արտանետումների կրճատմանը կամ բացառմանն ուղղված միջոցառումներ,

4) իրականացնել վթարային արտանետումների կանխմանը կամ հեռացմանը, ինչպես նաև վթարի պատճառով առաջացած աղտոտման վերացմանը ուղղված միջոցառումներ,

5) իրականացնել աղտոտող (վնասակար) նյութերի արտանետումների և դրանց աղբյուրների հաշվառում, ինչպես նաև աղտոտող (վնասակար) նյութերի արտանետումների սահմանված չափաքանակների արտադրական հսկողություն,

6) հետևել սարքերի, մթնոլորտային օդն աղտոտող (վնասակար) նյութերի արտանետումների մաքրման և հսկման համար նախատեսված սարքավորումների շահագործման կանոններին,

7) ապահովել տնտեսական կամ այլ գործունեություն իրականացնող օբյեկտների տարածքներից մթնոլորտային օդն աղտոտող թափոնների ժամանակին հեռացումը՝ դրանց պահեստավորման կամ թաղման համար նախատեսված կամ որպես հումք օգտագործման համար համապատասխան վայրեր,

8) իրականացնել մթնոլորտային օդի պահպանության բնագավառում Հայաստանի Հանրապետության օրենսդրության խախտումը վերացնելու նպատակով մթնոլորտային օդի պահպանության բնագավառում լիազոր մարմնի պաշտոնատար անձի հրահանգները,

9) անհապաղ տեղեկացնել մարդկանց կյանքին կամ առողջությանն սպառնող կամ նման ներուժ ունեցող մթնոլորտային օդի աղտոտում առաջացնող վթարային արտանետումների մասին մթնոլորտային օդի պահպանության բնագավառում վերահսկողություն իրականացնող լիազոր մարմնին,

10) սահմանված կարգով տրամադրել մթնոլորտային օդի պահպանության հարցերին վերաբերող լիարժեք և արժանահավատ տեղեկատվություն,

11) հետևել մթնոլորտային օդի պահպանությանն ուղղված մթնոլորտային օդի պահպանության բնագավառում լիազոր մարմնի կողմից սահմանված այլ պահանջներին:

2. Տրանսպորտային և այլ փոխադրամիջոցների և սարքերի արտադրություն իրականացնող իրավաբանական անձիք, ինչպես նաև տրանսպորտային կամ այլ փոխադրամիջոցներ և սարքեր շահագործող քաղաքացիները պարտավոր են ապահովել այդ միջոցների համար սահմանված արտանետումների տեխնիկական նորմատիվները:

**Հոդված 22. Մթնոլորտային օդի պահպանությանը ներկայացվող պահանջները խախտելու հետևանքով բնությանը պատճառված վնասի հատուցման դեպքում պատասխանատվությունը**

1. Մթնոլորտային օդի պահպանության կանոնները խախտելու հետևանքով բնությանը պատճառված վնասը հատուցելը չի բացառում իրավախախտում թույլ տված անձին վարչական կամ այլ պատասխանատվության ենթարկելու հնարավորությունը:

**ԳԼՈՒԽ IX**

**ՄԹՆՈԼՈՐՏԱՅԻՆ ՕԴԻ ՊԱՀՊԱՆՈՒԹՅԱՆ ԲՆԱԳԱՎԱՌՈՒՄ ՊԵՏՈՒԹՅԱՆ ՄԻՋԱԶԳԱՅԻՆ ՀԱՄԱԳՈՐԾԱԿՑՈՒԹՅՈՒՆԸ**

**Հոդված 23. Միջազգային համագործակցություն**

1. Պետությունը՝ միջազգային պայմանագրերով սահմանված սկզբունքներին համապատասխան իրականացնում է մթնոլորտային օդի պահպանության բնագավառում միջազգային համագործակցություն:

2. Եթե Հայաստանի Հանրապետության միջազգային պայմանագրերով սահմանված են այլ կանոններ, քան պարունակում է սույն Օրենքը, ապա գործում է միջազգային պայմանագիրը:

**ԳԼՈՒԽ X**

***ԱՆՑՈՒՄԱՅԻՆ ԵՎ ԵԶՐԱՓԱԿԻՉ ԴՐՈՒՅԹՆԵՐ***

**Հոդված 24. Անցումային դրույթներ**

1.Մինչև աղտոտման աղբյուրների արտանետման տեխնիկական նորմատիվների սահմանելը՝ վնասակար նյութերի սահմանային թույլատրելի արտանետումների չափաքանակներ են համարվում սահմանային թույլատրելի արտանետումների նորմատիվների նախագծերի հիման վրա որոշված արտանետման չափաքանակները:

2. Մինչև 2020 թվականի հուլիսի 1-ը մթնոլորտային օդի պահպանության բնագավառում իրավական ակտերը համապատասխանեցնել սույն օրենքին: Մինչև իրավական ակտերը սույն Օրենքին համապատասխանեցնելը դրանք կիրառվում են այնքանով, որքանով չեն հակասում Օրենքին:

3. Մինչև սույն Օրենքի գործողության մեջ դնելը հրապարակված՝ Հայաստանի Հանրապետության Նախագահի, կառավարության, նախարարությունների և պետական այլ մարմինների այն նորմատիվ ակտերը, որոնցով կարգավորվող հարաբերություններն Օրենքի համաձայն պետք է կարգավորվեն օրենքներով, գործում են մինչև համապատասխան օրենքը գործողության մեջ դնելը:

4. Մինչև սույն Օրենքն ուժի մեջ մտնելը տրված արտանետման թույլտվությունները ենթակա են համապատասխանեցման սույն Օրենքի պահանջներին:

5. Մինչև 2020 թվականի դեկտեմբերի 31-ը՝ արտանետման թույլտվություններ ունեցող անձինք դիմում են մթնոլորտային օդի բնագավառում լիազոր մարմին՝ համապատասխանեցված իրավական ակտի սահմանված կարգով նոր թույլտվություններ ստանալու համար: Սույն հոդվածով սահմանված ժամկետում արտանետման նոր թույլտվություն չստանալու դեպքում արտանետման թույլտվությունները համարվում են չեղյալ:

6. Մթնոլորտային օդի պահպանության բնագավառում լիազոր մարմինը սույն օրենքի պաշտոնական հրապարակումից հետո մշակում և կառավարության հաստատմանն է ներկայացնում ՝

1) «ՀՀ կառավարության 22 ապրիլի 1999 թվականի «Մթնոլորտային օդի վրա վնասակար ներգործությունների պետական հաշվառման կարգը հաստատելու մասին» N 259 որոշման մեջ փոփոխություններ կատարելու մասին» ՀՀ կառավարության որոշման նախագիծը` վեց ամսվա ընթացքում.

2) «ՀՀ կառավարության 27 դեկտեմբերի 2012 թվականի «Մթնոլորտային օդն աղտոտող նյութերի սահմանային թույլատրելի արտանետումների նորմատիվների մշակման ու հաստատման կարգը սահմանելու և Հայաստանի Հանրապետության կառավարության 1999 թվականի մարտի 30-ի N 192 և 2008 թվականի օգոստոսի 21-ի N 953-Ն որոշումներն ուժը կորցրած ճանաչելու մասին» N 1673-Ն որոշման մեջ փոփոխություններ կատարելու մասին» ՀՀ կառավարության որոշման նախագիծը` տասը ամսվա ընթացքում.

3) «Մթնոլորտային օդի որակի գնահատման, մթնոլորտային օդի աղտոտվածության կրիտիկական մակարդակների և կրիտիկական բեռնվածության շեմի որոշման կարգը հաստատելու մասին» ՀՀ կառավարության որոշման նախագիծը՝ վեց տարվա ընթացքում

4) «Աղտոտվածության բարձր պոտենցիալ ունեցող աղտոտման աղբյուրների համար տեխնիկական նորմատիվներ մշակելու կարգը հաստատելու մասին» ՀՀ կառավարության որոշման նախագիծը՝ վեց տարվա ընթացքում

7. Մթնոլորտային օդի պահպանության բնագավառում լիազոր մարմինը սույն օրենքի պաշտոնական հրապարակումից հետո մշակում է՝

1) մթնոլորտային օդի որակի գնահատման, մթնոլորտային օդի աղտոտվածության կրիտիկական մակարդակների և կրիտիկական բեռնվածության շեմի որոշման նորմատիվամեթոդական փաստաթղթերի փաթեթը` հինգ տարվա ընթացքում:

2) «լավագույն հասանելի տեխնոլոգիաների» հիման վրա աղտոտվածության բարձր պոտենցիալ ունեցող աղտոտման աղբյուրների համար տեխնիկական նորմատիվներ մշակելու համար նորմատիվամեթոդական փաստաթղթերի փաթեթը՝ հինգ տարվա ընթացքում:

**Հոդված 25. Եզրափակիչ դրույթներ**

1.Սույն օրենքն ուժի մեջ է մտնում պաշտոնական հրապարակմանը հաջորդող իննսուներորդ օրը:

2. Ուժը կորցրած ճանաչել Հայաստանի Հանրապետության Գերագույն խորհրդի կողմից 1994 թ. հոկտեմբերի 11-ի Հ.Ն-1109-I ընդունված «Մթնոլորտային օդի պահպանության մասին» Հայաստանի Հանրապետության օրենքը: